54 hið minnsta létust í lestarslysi á Taívan þegar farþegalest fór út af sporinu inni í lestargöngum í morgun. Fleiri en hundrað eru slösuð og tugir þurftu aðhlynningu á spítala.
Lestin var á leið frá höfuðborginni Taípei til borgarinnar Taítung á eyjunni suðaustanverðri þegar hún fór út af sporinu í þann mund sem henni var ekið inn í lestargöng. Talið er að vinnuvél eða trukkur hafi runnið niður brekku og skollið á lestinni rétt áður en hún brunaði inn í göngin. Nærri fimm hundruð voru um borð, sem eru fleiri en áður hafði verið gefið upp. Tugir eru látnir og fleiri en hundrað eru slösuð. Fjörtíu hið minnsta voru flutt á spítala og ein þeirra tjáði sig við fjölmiðla.
"Many people were crushed under train seats from the collision and there were other people on top of the seats. So those at the bottom were pressed and crushed and lost their consciousness. At the beginning, they still responded when we called them. But I guess they lost consciousness afterward."
Hún segir að fjöldi fólks hafi kramist undir sætunum og öðrum farþegum þegar slysið varð og fólk hafi fljótlega misst meðvitund.
Talið er að fjöldi farþega hafi staðið í lestinni sökum þess hversu margir voru um borð. Á myndum frá vettvangi sést hvernig lestarvagnarnir sem höfnuðu inni í göngunum rifnuðu í sundur við skellinn en hluti farþega náði að koma sér út með því að fara upp á þak vagna sem enn voru fyrir utan göngin.
Slysið varð um klukkan hálf tíu að staðartíma eða hálf tvö í nótt að íslenskum tíma. Það gekk erfiðlega fyrir sjúkrabíla og slökkvilið að komast á vettvang vegna þess aðeins tveir vegir liggja að slysstað. Fjórir vagnar skemmdust mikið og það tók björgunarfólk klukkustundir að komast að þeim en nýjustu fregnir herma að björgunaraðgerðum sé nú lokið.
Minnst 54 létust og fleiri en 100 slösuðust í lestarslysi á Taívan í morgun. Nærri fimm hundruð voru um borð þegar lestin fór út af sporinu inni í lestargöngum. 